31992R3944
L 399/41
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕИО) № 3944/92 НА КОМИСИЯТА
от 30 декември 1992 година
за въвеждане на система за двоен контрол по отношение на определени текстилни продукти с произход от Бангладеш
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската икономическа общност,
като взе предвид Регламент (ЕИО) № 4136/86 на Съвета от 22 декември 1986 г. относно общите правила за внос на определени текстилни продукти с произход от трети страни (1), последно изменен с Регламент (ЕИО) № 1539/92 на Комисията (2), и по-специално член 13 от него;
като има предвид, че член 13 от Регламент (ЕИО) № 4136/86 предвижда възможност за консултации в случай на измама или заобикаляне на разпоредбите на споразуменията относно текстилните продукти, сключени между Европейската икономическа общност и трети страни доставчици;
като има предвид, че са налице достатъчно доказателства в уверение на това, че се извършва измама в широк мащаб и заобикаляне на разпоредбите на споразумението с Бангладеш, по-специално по отношение на определянето на произхода на текстилните продукти;
като има предвид, че след консултации с органите в Бангладеш бе парафирано споразумение под формата на размяна на писма за установяване на система за двоен контрол на пратките с текстилни стоки от категории 4, 6 и 8, без обаче на този етап да са договорени количествени лимити;
като има предвид, че на 30 декември 1992 г. Съветът одобри от името на Общността Споразумението между Бангладеш и Европейската икономическа общност под формата на размяна на писма за въвеждането на система за двоен контрол на всеки износ от гореспоменатите категории;
като има предвид, че приложение VI към Регламент (ЕИО) № 4136/86 определя разпоредбите за прилагане на системата за двоен контрол, както и формата и издаването на лицензии за износ;
като има предвид, че за да се уточни, че документите за износ, издавани от органите на Бангладеш, не се отнасят за продуктите, които са предмет на ограничения, е необходимо да се променят по подходящ начин документите за износ;
като има предвид, че въвеждането на системата за двоен контрол не би следвало да препятства вноса в Общността на пратки с продукти от категории 4, 6 и 8, които са били натоварени в Бангладеш преди датата на влизане в сила на настоящия регламент;
като има предвид, че мерките, предвидени в настоящия регламент, са в съответствие със становището на Комитета по текстила,
ПРИЕ НАСТОЯЩИЯ РЕГЛАМЕНТ:
Член 1
Без да се накърнява разпоредбата на член 2, вносът в Общността на категориите продукти с произход от Бангладеш, които са определени в приложение I към настоящия регламент, е предмет на системата за двоен контрол, описана в приложение VI към Регламент (ЕИО) № 4136/86.
Член 2
Продуктите, посочени в член 1, които са експедирани от Бангладеш за Общността преди датата на влизане в сила на настоящия регламент и все още не са допуснати до свободно движение, се освобождават при представяне на товарителница или друг транспортен документ, при условие че експедирането действително се е извършило преди тази дата.
Член 3
Формулярът на лицензията за износ, даден в приложение VI към Регламент № 4136/86, се заменя за целите на настоящия регламент с формуляра, даден в приложение II.
Член 4
Настоящият регламент влиза в сила в деня след публикуването му в Официален вестник на Европейските общности.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 30 декември 1992 година.